b'\n_START_ARTICLE_\nCopenhaga\n_START_SECTION_\nPopula\xc8\x9bie\n_START_PARAGRAPH_\nPopula\xc8\x9bia danez\xc4\x83 a regiunii metropolitane a Copenhag\xc4\x83i este de 1.800.000 locuitori, din care o treime locuie\xc8\x99te \xc3\xaen localitatea Frederiksberg, o treime \xc3\xaen comitatul Copenhaga, iar restul \xc3\xaen celelalte localit\xc4\x83\xc8\x9bi din regiune. Regiunea \xc3\x98resund, care se \xc3\xaentinde din estul insulei Sj\xc3\xa6lland p\xc3\xa2n\xc4\x83 \xc3\xaen vestul provinciei Sk\xc3\xa5ne (\xc3\xaen Suedia), are o popula\xc8\x9bie de 2.800.000 persoane.\n_START_SECTION_\nObiective turistice\n_START_PARAGRAPH_\nMica Siren\xc4\x83, amplasat\xc4\x83 pe o st\xc3\xa2nc\xc4\x83 rotund\xc4\x83 din portul Langelinie, este una dintre cele mai cunoscute atrac\xc8\x9bii turistice din Danemarca. Sculptura, cu o \xc3\xaen\xc4\x83l\xc8\x9bime de 1,25 m \xc8\x99i o greutate de 175\xc2\xa0kg, expus\xc4\x83 festiv la data de 25 august 1913, este crea\xc8\x9bia sculptorului Edvard Eriksen. Capul sirenei a fost modelat dup\xc4\x83 balerina Ellen Price, iar trupul nud dup\xc4\x83 corpul so\xc8\x9biei sculptorului. Anual, sculptura este admirat\xc4\x83 de peste un milion de turi\xc8\x99ti. De men\xc8\x9bionat c\xc4\x83 originalul sculpturii se afl\xc4\x83 p\xc4\x83strat \xc3\xaentr-un loc secret din Danemarca, \xc3\xaen port afl\xc3\xa2ndu-se \xc3\xaen prezent numai o copie. Statuia de bronz Mica siren\xc4\x83, comoara Danemarcei, a p\xc4\x83r\xc4\x83sit Copenhaga, pentru prima dat\xc4\x83 \xc3\xaen aproape 100 de ani, pentru a fi plasat\xc4\x83 \xc3\xaen pavilionul danez al Expozi\xc8\x9biei Mondiale din 2010 deschis\xc4\x83 \xc3\xaen Shanghai \xc3\xaentre 1 mai \xc8\x99i 31 octombrie 2010.'